
„Arhitektonsko naslijeđe – Prozori u prošlost, vrata u budućnost“

U Sanskom Mostu, gradu na devet rijeka, koji svjedoči tajnama prohujalih stoljeća, nalazi se zgrada – Željeznička stanica Sanski Most, iz 1913. godine, koja je nažalost odavno zatvorena. Međutim, ako provirimo na prozore u prošlost, sigurna sam da ćemo pronaći i vrata u budućnost. Stoga, molim vas da zajedno pođemo na putovanje kroz prozore u prošlost u Sanskom Mostu i uvjerimo se da upravo ova zgrada svjedoči o jednom historijskom vremenu, čiji šapat možemo osluhnuti kroz njene zidove. Nadam se da će nas upravo taj šapat usmjeriti prema vratima u budućnost.
Kada je u pitanju arhitektonsko naslijeđe ova zgrada predstavlja bogatu ukrasnu arhitekturu i mudrost onih koji ju sagradiše. Ona ponosno prkosi zubu vremena cijelo jedno stoljeće, pamti i veze priče kao goblen o spajanju Sanskog Mosta, Beča i mnogih drugih gradova u Evropi. Zgrada svjedoči o raznim ljubavima, nacijama, konfesijama, odlascima, dolascima, sastancima i rastancima. Veliki dio zgrade čuva svoju autentičnost –   arhitektonsku i historijsku vrijednost, čime predstavlja simbol Sanskog Mosta iz austrougarskog perioda. Izgled zgrade, dekoracije iznad prozora i vrata kao i vertikalne dekoracije na uglovima zgrade, plijene pažnju svakog prolaznika očaravajući ga svojom ljepotom. Natpisi na fasadi – Sanski Most, dozvoljavaju Sanjanima da s ponosom govore o ovoj gracioznoj građevini. Sve ovo je bio dovoljan razlog da Komisija za očuvanje nacionalnih spomenika upravo ovu zgradu proglasi Nacionalnim spomenikom Bosne i Hercegovine, u novembru 2013. godine. Sanjani su emotivno vezani za ovu dostojanstvenu i elegantnu građevinu, simbol ekonomskog napretka i urbanističkog širenja Sanskog Mosta, u vrijeme Austro-Ugarske Monarhije. Tu svoju emociju prenose s generacije na generaciju više od  jednog stoljeća, a ja, učenica 8. razreda, dijelim tu istu emociju s vama. Zamislite da na ovom putu, kroz prozore u prošlost, otvorimo vrata u  budućnost i ponovo ugledamo sve te putnike, trgovce, porodice, osmijehe, suze, zagrljaje, kojima je ova zgrada bila svjedok. Zar ne bi ličila na stanicu iz Jovanovićevog romana „Bulke pored pruge“? Da, sigurno bi, ako ne bi bila i ljepša. Svaki odlazak vozom vezao je novu priču, a dolazak je zvršavao taj vez. 
Međutim, ova zgrada stoji danas tiha, bespomoćna i nijema. U njoj se okupljaju skitnice i odlaže smeće. Unutrašnjost objekta podsjeća na scene iz horor filmova. Njena tišina je glasnija od svih riječi koje vape da neko zaviri kroz prozore u prošlost, kao mi danas, i konačno otvori vrata u budućnost. Vratima u budućnost, obnovili bismo i učvrstili njeno kulturno i historijsko značenje. Ovakvu ponosnu i prkosnu građevinu mogli bismo urediti u kulturnu instituciju ili istraživački centar poput muzeja, koji grad Sanski Most nema još uvijek. Sanjani ne bi imali ništa protiv, čak bi se ponosili tom idejom. Duša ove građevine željno iščekuje obnovu, a moja duša živi za taj dan, jer ona je naš dragulj od neprocjenjive vrijednosti. 
[bookmark: _GoBack]Cijenjeni čitaoci, kratko vas provedoh kroz prozore u prošlost, a ako vam je bilo zanimljivo, bit ću sretna da te zanimljivosti podijelite sa drugima u svojoj okolini. U slučaju da ovaj rad bude pročitan nekada negdje javno, i da se čuje šire o pomenutoj arhitektonskoj građevini, ta spoznaja poslužiti će mi kao znak ili nada da sam bar „uhvatila“ za bravu od vrata budućnosti, a zatim ću ih otvoriti širom jednog dana. 

                                                                                     Hasiba Omanović VIII
                                                                                             JU OŠ “Prva sanska škola”
                                                                      Sanski Most
